Perpustakaan persendirian

Perpustakaan persendirian ialah perpustakaan yang berada di bawah pemilikan individu tidak seperti pertubuhan awam, dan lazimnya digunakan oleh sekumpulan individu yang kecil seperti golongan bangsawan atau seorang individu. Meskipun begitu, perpustakaan persendirian lazimnya boleh dicapai oleh orang lain dengan keizinan pemilik. Kadangkala, sesetengah pemilik menjual perpustakaan persendirian mereka kepada pertubuhan-pertubuhan atau diwariskan setelah pemilik meninggal dunia. Dalam sesetengah kes, sebuah perpustakaan persendirian dijaga dalam jangka masa yang lama setelah pemilik asal meninggal dunia.

Sejarah

Zaman tamadun purba 
Tamadun Mesopotamia memiliki sejumlah besar perpustakaan persendirian dan kebanyakan perpustakaan ini mempunyai lebih 400 keping tablet. Perpustakaan-perpustakaan ini membentuk asas kepada koleksi perpustakaan purba Ashurbanipal. Tamadun Mesir Purba pula memiliki perpustakaan-perpustakaan persendirian, meskipun tidak banyak. Koleksi perpustakaan persendirian Mesir Purba termasuk buku-buku perubatan, astrologi dan kesusasteraan. 

Perpustakaan-perpustakaan persendirian Yunani Purba lazimnya dimiliki oleh golongan bangsawan serta golongan pakar seperti Aristoteles yang mengalu-alukan pelajarnya untuk menggunakan koleksi bukunya. Perpustakaan-perpustakaan terawal Rom Purba adalah persendirian dan bertanggungjawab terhadap perkembangan perpustakaan awam di empayar tersebut. Penerimaan kewujudan perpustakaan persendirian adalah ketara sejak Dinasti Song di China, dengan beberapa perpustakaan persendirian adalah terbuka kepada orang awam.

Zaman Pembaharuan dan penjajahan 
Zaman Pembaharuan menyaksikan golongan raja serta bangsawan membina perpustakaan-perpustakaan persendirian; sesetengah perpustakaan persendirian golongan diraja kini menjadi perpustakaan kebangsaan seperti Perpustakaan Nasional Perancis yang pada asalnya dimiliki oleh raja Charles V. 

Golongan penjajah awal ke Amerika Utara menubuhkan perpustakaan-perpustakaan persendirian sejak awal abad ke-17. Presiden-Presiden Amerika Syarikat terawal seperti George Washington dan Thomas Jefferson juga mempunyaik perpustakaan sebegini; Thomas Jefferson memiliki tiga buah perpustakaan peribadi sepanjang hayatnya. Benjamin Franklin memiliki sebuah perpustakaan persendirian yang terdiri daripada sekurang-kurangnya 4,726 buah judul. Rakannya, James Logan yang meminati buku juga memiliki sebuah perpustakaan peribadi dengan lebih 3,000 buah buku. Beliau menukarkan taraf perpustakaannya menjadi perpustakaan awam pada 1745 dan diiktiraf sebagai perpustakaan pertama Amerika Syarikat.

Zaman moden 
Kemunculan buku-buku sampul kertas menggalakkan penubuhan perpustakaan-perpustakaan persendirian dalam kalangan individu. Selain itu, organisasi-organisasi seperti firma guaman, hospital serta pertubuhan bukan untung juga menubuhkan perpustakaan khusus bagi kegunaan para pengkaji serta golongan pakar, dan lazimnya tidak dibuka kepada orang awam.

Rujukan

Bacaan lanjut

Pautan luar 

 

Persendirian